EKOLOGIJA \_ TERENSKO DELO

Izberi si ekosistem v svoji okolici , kjer boš izvajal opazovanja in meritve. Pred odhodom na teren si pripravi ustrezno tabelo, kamor boš vpisoval-/a rezultate meritev. Doma pa potem napiši poročilo, ki naj vsebuje: uvod, raziskovalno vprašanje, hipotezo, uporabljeni material, metodo dela, rezultati (uporabi tabele in grafične prikaze), diskusijo, sklepe in viri.

MERJENJE TEMPERATURE (zraka, tal ali vode)

Izberi termometer in po navodilu proizvajalca izvedi meritev. Vsako meritev ponovi trikrat.

Temperaturo prsti merimo na različnih globinah in po 5 minutah odčitamo rezultat. Ne merimo na soncu.

pH PRSTI IN VODE

pH vrednosti lahko določiš z indikatorskimi lističi ali digitalni pH metri.

pH vode izmeri neposredno v vodotoku ali pa v vzorcu neposredno po odvzemu.

pH prsti določi po navodilu objavljenem na spletni strani <http://www.ung.si/~mirjana/obvestila_04_05/vaje/vaja_1_4.pdf> .

OSVETLJENOST

Na svojem popisnem območju izberi sončno in senčno mesto ter s sondo, ki je umerjena izmeri intenzivnost osvetlitve. Zabeleži tudi čas meritve.

KOLIČINA KARBONATOV V TLEH

Če boš vzorčil v vodnem ekosistemu, potem določi količino karbonatov v obrežnih tleh.

Vzorec prsti daj na urno stekelce (ali pa na aluminijasto folijo) in dodaj nekaj kapljic 10 % HCl. Nato opazuj reakcijo (jakost šumenja).

Vsebnost karbonatov določi s pomočjo spodnje tabele (Vir: <http://web.bf.uni-lj.si/cpvo/Novo/PDFs/SIST_ISO_karb.pdf>, Pridobljeno 17. 8. 2017.):

|  |  |
| --- | --- |
| **Jakost šumenja** | **Vsebnost karbonatov v tleh (%)** |
| šumenje komaj zaznavno | manj kot 1 |
| šumenje slabotno in kratkotrajno | 1-3 % |
| šumenje intenzivno in kratkotrajno | 3-5 % |
| šumenje intenzivno in dolgotrajno | nad 5 % |

OPIS RASTLINSKE ZDRUŽBE

Na popisnem mestu odmeri 2 m2, kjer boš opisal-/a rastlinsko združbo. Opis rastlinske združbe naj vsebuje:

* mesto popisa,
* površino popisne ploskve,
* delež površine pokrit z rastlinami,
* seznami vrst, ki gradijo rastlinsko družbo (Pomagaj si s slikovnimi ključi.)(Artač, 2011).

Izberi si tri najbolj pogoste vrste in na popisnem mestu določi delež pokrovnosti.

Uporabi kriterije v spodnji tabeli

(Vir: <https://e.famnit.upr.si/pluginfile.php/14072/mod_resource/content/1/OSNOVE%20VEGETACIJSKE%20EKOLOGIJE-3.pdf> Pridobljeno: 17. 8. 2017.)

|  |  |
| --- | --- |
| Ocena | Opis |
| 5 | Ne glede na število primerkov vrsta pokriva 75-100 %. |
| 4 | Ne glede na število primerkov vrsta pokriva 50-75 %. |
| 3 | Ne glede na število primerkov vrsta pokriva 25-50 %. |
| 2 | Ne glede na število primerkov vrsta pokriva 10-25 %. |
| 1 | Ne glede na število primerkov vrsta pokriva 1-10 %. |
| + | Samo posamični primerki. |
| R | Rastlina slabo uspeva, navadno en sam primerek. |